title: 2011/564/UE: Decizia Parlamentului European din 10 mai 2011 privind descărcarea de gestiune pentru execuția bugetului celui de Al optulea, de Al nouălea și de Al zecelea fond european de dezvoltare (FED) aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/111

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului celui de Al optulea, de Al nouălea și de Al zecelea fond european de dezvoltare (FED) aferent exercițiului financiar 2009
   (2011/564/UE)
   PARLAMENTUL EUROPEAN,
   având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2008 [COM(2010) 650] și documentele de lucru ale serviciilor Comisiei care însoțesc raportul în cauză [SEC(2010) 1437 și SEC(2010) 1438],
   având în vedere situațiile financiare și conturile de venituri și cheltuieli pentru cel de Al optulea, de Al nouălea și de Al zecelea fond european de dezvoltare – exercițiul financiar 2009 [COM(2010) 402 – C7–0220/2010],
   având în vedere Raportul anual al Comisiei din 29 aprilie 2010 privind gestiunea financiară a celui de Al optulea, de Al nouălea și de Al zecelea fond european de dezvoltare pentru exercițiul financiar 2009,
   având în vedere Comunicarea Comisiei intitulată „Informațiile financiare cu privire la fondurile europene de dezvoltare” [COM(2010) 319],
   având în vedere Raportul anual al Curții de Conturi referitor la activitățile finanțate de Al optulea, Al nouălea și Al zecelea fond european de dezvoltare (FED) privind exercițiul financiar 2009, însoțit de răspunsurile Comisiei (1),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (TFUE) (2),
   având în vedere Raportul special nr. 10/2008 al Curții de Conturi privind ajutorul pentru dezvoltare acordat de Comunitatea Europeană în domeniul serviciilor de sănătate în Africa Subsahariană,
   având în vedere Raportul special nr. 18/2009 al Curții de Conturi privind eficacitatea sprijinului acordat prin FED pentru integrarea economică regională în Africa de Est și în Africa de Vest,
   având în vedere Recomandările Consiliului din 15 februarie 2011 privind descărcarea de gestiune a Comisiei referitor la executarea operațiunilor Fondului european de dezvoltare pentru exercițiul financiar 2009 (05469/2011– C7-0050/2011, 05472/2011– C7-0049/2011, 05473/2011– C7-0048/2011),
   având în vedere Acordul de parteneriat dintre membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (3) și revizuit la Luxemburg la 25 iunie 2005 (4),
   având în vedere Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană („Decizie de asociere peste mări”) (5), modificată prin Decizia 2007/249/CE a Consiliului (6),
   având în vedere articolul 33 din Acordul intern din 20 decembrie 1995 dintre reprezentanții guvernelor statelor membre, reuniți în Consiliu, privind finanțarea și gestionarea ajutoarelor comunitare în temeiul celui de-al doilea Protocol financiar la cea de-a patra Convenție ACP-CE (7),
   având în vedere articolul 32 din Acordul intern din 18 septembrie 2000 dintre reprezentanții guvernelor statelor membre reuniți în cadrul Consiliului privind finanțarea și gestionarea ajutoarelor comunitare în cadrul Protocolului financiar la Acordul de parteneriat dintre statele din Africa, zona Caraibelor și Pacific și Comunitatea Europeană și statele sale membre, semnat la Cotonou (Benin) la 23 iunie 2000, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul CE (8),
   având în vedere Rezoluția sa din 5 mai 2010 (9) conținând observațiile ce fac parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2008, Secțiunea III – Comisia și agențiile executive, în special punctele 268-274,
   având în vedere articolul 276 din Tratatul CE și articolul 319 din TFUE,
   având în vedere articolul 74 din Regulamentul financiar din 16 iunie 1998 aplicabil cooperării în vederea finanțării dezvoltării în temeiul celei de-a patra Convenții ACP-CE (10),
   având în vedere articolul 119 din Regulamentul financiar din 27 martie 2003 aplicabil celui de Al nouălea fond european de dezvoltare (11),
   având în vedere articolul 142 din Regulamentul (CE) nr. 215/2008 al Consiliului din 18 februarie 2008 privind Regulamentul financiar aplicabil celui de Al zecelea fond european de dezvoltare (12),
   având în vedere articolul 76, articolul 77 a treia liniuță și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru dezvoltare (A7-0140/2011),

               1.

               acordă Comisiei descărcarea de gestiune pentru execuția bugetului celui de Al optulea, de Al nouălea și de Al zecelea fond european de dezvoltare aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi și Băncii Europene de Investiții și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 303, 9.11.2010, p. 243.

      (2)  JO C 303, 9.11.2010, p. 253.

      (3)  JO L 317, 15.12.2000, p. 3.

      (4)  JO L 287, 28.10.2005, p. 4.

      (5)  JO L 314, 30.11.2001, p. 1 și JO L 324, 7.12.2001, p. 1.

      (6)  JO L 109, 26.4.2007, p. 33.

      (7)  JO L 156, 29.5.1998, p. 108.

      (8)  JO L 317, 15.12.2000, p. 355.

      (9)  JO L 252, 25.9.2010, p. 39.

      (10)  JO L 191, 7.7.1998, p. 53.

      (11)  JO L 83, 1.4.2003, p. 1.

      (12)  JO L 78, 19.3.2008, p. 1.
    ---documentbreak---

               27.9.2011

               RO

               Jurnalul Oficial al Uniunii Europene

               L 250/113

         REZOLUȚIA PARLAMENTULUI EUROPEAN
   din 10 mai 2011
   conținând observațiile care fac parte integrantă din decizia privind descărcarea de gestiune pentru execuția bugetului celui de Al optulea, de Al nouălea și de Al zecelea fond european de dezvoltare aferent exercițiului financiar 2009
   PARLAMENTUL EUROPEAN,
   având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2008 [COM(2010) 650] și documentele de lucru ale serviciilor Comisiei care însoțesc raportul în cauză [SEC(2010) 1437 și SEC(2010) 1438],
   având în vedere situațiile financiare și conturile de venituri și cheltuieli pentru cel de Al optulea, de Al nouălea și de Al zecelea fond european de dezvoltare – exercițiul financiar 2009 [COM(2010) 402 – C7–0220/2010],
   având în vedere Raportul anual al Comisiei din 29 aprilie 2010 privind gestiunea financiară a celui de Al optulea, de Al nouălea și de Al zecelea fond european de dezvoltare pentru exercițiul financiar 2009,
   având în vedere Comunicarea Comisiei intitulată „Informațiile financiare cu privire la fondurile europene de dezvoltare” [COM(2010) 319],
   având în vedere Raportul anual al Curții de Conturi referitor la activitățile finanțate de Al optulea, Al nouălea și Al zecelea fond european de dezvoltare (FED) privind exercițiul financiar 2009, însoțit de răspunsurile Comisiei (1),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (TFUE) (2),
   având în vedere Raportul special nr. 10/2008 al Curții de Conturi privind ajutorul pentru dezvoltare acordat de Comunitatea Europeană în domeniul serviciilor de sănătate în Africa Subsahariană,
   având în vedere Raportul special nr. 18/2009 al Curții de Conturi privind eficacitatea sprijinului acordat prin FED pentru integrarea economică regională în Africa de Est și în Africa de Vest,
   având în vedere Raportul anual pentru 2009 al Băncii Europene de Investiții privind facilitatea pentru investiții,
   având în vedere Recomandările Consiliului din 15 februarie 2011 privind descărcarea de gestiune a Comisiei referitor la executarea operațiunilor Fondului european de dezvoltare pentru exercițiul financiar 2009 (05469/2011– C7-0050/2011, 05472/2011– C7-0049/2011, 05473/2011– C7-0048/2011),
   având în vedere Acordul de parteneriat dintre membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (3) și revizuit la Luxemburg la 25 iunie 2005 (4),
   având în vedere Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană („Decizie de asociere peste mări”) (5), modificată prin Decizia 2007/249/CE a Consiliului (6),
   având în vedere articolul 33 din Acordul intern din 20 decembrie 1995 dintre reprezentanții guvernelor statelor membre, reuniți în Consiliu, privind finanțarea și gestionarea ajutoarelor comunitare în temeiul celui de-al doilea Protocol financiar la cea de-a patra Convenție ACP-CE (7),
   având în vedere articolul 32 din Acordul intern din 18 septembrie 2000 dintre reprezentanții guvernelor statelor membre reuniți în cadrul Consiliului privind finanțarea și gestionarea ajutoarelor comunitare în cadrul Protocolului financiar la Acordul de parteneriat dintre statele din Africa, zona Caraibelor și Pacific și Comunitatea Europeană și statele sale membre, semnat la Cotonou (Benin) la 23 iunie 2000, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul CE (8),
   având în vedere Rezoluția sa din 5 mai 2010 (9) conținând observațiile ce fac parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2008, Secțiunea III – Comisia și agențiile executive, în special punctele 268-274,
   având în vedere articolul 276 din Tratatul CE și articolul 319 din TFUE,
   având în vedere articolul 74 din Regulamentul financiar din 16 iunie 1998 aplicabil cooperării în vederea finanțării dezvoltării în temeiul celei de-a patra Convenții ACP-CE (10),
   având în vedere articolul 119 din Regulamentul financiar din 27 martie 2003 aplicabil celui de Al nouălea fond european de dezvoltare (11),
   având în vedere articolul 142 din Regulamentul (CE) nr. 215/2008 al Consiliului din 18 februarie 2008 privind Regulamentul financiar aplicabil celui de Al zecelea fond european de dezvoltare (12),
   având în vedere răspunsurile Comisiei și Băncii Europene de Investiții (BEI) la întrebările Comisiei pentru control bugetar din 25 ianuarie 2011,
   având în vedere articolul 76, articolul 77 a treia liniuță și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru dezvoltare (A7-0140/2011),

               A.

               întrucât Fondul european de dezvoltare (FED) este cel mai important instrument financiar al Uniunii Europene în cadrul cooperării pentru dezvoltare cu statele din Africa, Caraibe și Pacific;

               B.

               întrucât, în pofida solicitărilor repetate ale Parlamentului ca FED să fie inclus în bugetul UE, acesta nu se încadrează în prezent în bugetul general al Uniunii Europene și nu intră sub incidența Regulamentului financiar general, ci este implementat în conformitate cu norme financiare specifice;

               C.

               întrucât cuantumul total al ajutorului oferit prin FED va crește considerabil în următorii ani, deoarece valoarea ajutorului oferit de Uniune prin cel de Al zecelea FED pentru perioada 2008-2013 a fost stabilită la 22 682 000 000 EUR, reprezentând o creștere de 64 % comparativ cu fondurile alocate celui de Al nouălea FED; întrucât este necesar să se țină pe deplin seama de problema iminentă a capacității de absorbție, ceea ce presupune o cunoaștere aprofundată a cheltuielilor necesare;

               D.

               întrucât Înaltul Reprezentant al Uniunii pentru afaceri externe și politica de securitate a declarat în fața Parlamentului European la 2 februarie 2011 că politica de vecinătate a Uniunii a eșuat; întrucât recentele evenimente din Africa de Nord au arătat că asocierea creșterii demografice bruște cu o situație de stagnare economică poate duce la situații explozive; întrucât aceste evenimente ilustrează faptul că astfel de creșteri demografice au nevoie de economii de succes și că instrumentele de politică sunt adecvate doar atunci când sunt eficace pe teren și generează schimbări pozitive,

               1.

               reamintește că FED (22 682 000 000 EUR pentru cel de Al zecelea FED pentru 2008-2013) nu este încadrat în bugetul Uniunii, deși este cel mai important instrument financiar de ajutor pentru dezvoltare al Uniunii Europene oferit statelor din Africa, zona Caraibelor și Pacific (ACP) și țărilor și teritoriilor de peste mări (TTPM); ia act de faptul că FED constă în mai multe instrumente: subvenții gestionate de Comisie, capital de risc și împrumuturi destinate sectorului privat gestionate de BEI în cadrul facilității pentru investiții și mecanismul FLEX, care vizează remedierea efectelor negative ale instabilității veniturilor obținute din export;

      Includerea în buget a FED

               2.

               își reiterează sprijinul pentru includerea FED în buget, lucru care va consolida controlul democratic, răspunderea și transparența finanțării și va crește coerența politicii Uniunii cu privire la țările ACP;

               3.

               reamintește încă o dată declarația Comisiei potrivit căreia aceasta dorește să propună includerea FED în bugetul Uniunii în cursul discuțiilor asupra viitorului cadru financiar și va informa Comisia pentru control bugetar a Parlamentului cu privire la această inițiativă; insistă, cu toate acestea, că includerea FED în bugetul Uniunii nu trebuie să ducă la o reducere generală a cheltuielilor pentru dezvoltare în ceea ce privește cele două instrumente de finanțare actuale;

               4.

               îndeamnă Consiliul și statele membre să răspundă pozitiv la propunerea Comisiei și să aprobe includerea integrală a FED în bugetul Uniunii începând din 2014, ca parte a viitorului cadru financiar; consideră că această măsură a fost îndelung amânată și că FED ar trebui să fie inclus în buget în cel mai scurt timp;

      Priorități de dezvoltare

               5.

               reamintește angajamentul Comisiei (13) de a face eforturi pentru a se asigura că o valoare de referință de 20 % din asistența alocată prin Instrumentul de cooperare pentru dezvoltare (ICD) este destinată educației primare și secundare și serviciilor medicale de bază; solicită ca pentru FED să fie utilizată aceeași valoare de referință; invită Comisia să acorde prioritate sprijinului destinat consolidării sistemelor de sănătate, concentrându-se îndeosebi asupra categoriilor celor mai sărace ale populației, să îmbunătățească calitatea educației și să contribuie la elaborarea unui cadru de politici în sprijinul persoanelor sărace, care să țină seama de principiul egalității dintre femei și bărbați; solicită Comisiei să țină seama în totalitate de recomandările Curții de Conturi, astfel cum au fost formulate în rapoartele speciale nr. 10/2008 și nr. 12/2010; solicită Comisiei să crească această valoare de referință la 25 % în viitor; îndeamnă Comisia să se concentreze în mai mare măsură asupra sănătății materne și subliniază importanța educației sexuale și a cunoștințelor în materie de sănătate reproductivă ca parte integrantă a politicii în materie de sănătate a femeilor, dat fiind că acest obiectiv de dezvoltare al mileniului a înregistrat nivelul cel mai puțin satisfăcător de progres;

               6.

               salută nivelurile record de execuție a creditelor de angajament atinse în 2009; este, de asemenea, satisfăcut de un număr de progrese suplimentare înregistrate în gestionarea FED de către Comisie, printre care se numără consolidarea structurilor contabile (noul sistem de contabilitate de angajamente), îmbunătățirea orientărilor în ceea ce privește sprijinul bugetar acordate statelor fragile și auditurile externe mai eficiente, mai eficace și supuse unei monitorizări mai atente; recunoaște, cu toate acestea, că statele fragile au nevoie în primul rând de o strategie mai bine definită și că trebuie să se acorde o atenție sporită anumitor sectoare ale economiei acestor state;

               7.

               subliniază încă o dată că cel de Al zecelea FED ar trebui să se axeze pe un număr limitat de domenii, implicând în același timp organizațiile neguvernamentale care sunt eficace la nivel local și sunt corect auditate, pentru a evita efectele negative care decurg din proliferarea obiectivelor; solicită Comisiei să apeleze la ONG-urile de la nivel local și european în funcție de meritele acestora, în special în cazurile în care gestionarea proiectelor și a programelor asigurată de ONG-uri și de organizații internaționale (fonduri fiduciare cu donatori multipli) este mai eficace și mai rentabilă decât gestionarea de către Comisie, iar activitatea acestora generează proiecte care rămân viabile și după încetarea acordării de sprijin financiar; îndeamnă Comisia să transmită Parlamentului informații clare despre componența resurselor proprii ale ONG-urilor pentru proiecte specifice, care sunt finanțate parțial prin FED și de către respectivele ONG-uri;

               8.

               subliniază că mecanismele de ajutor pentru dezvoltare ar trebui să vizeze, de asemenea, promovarea creării de bogăție și sprijinirea întreprinderilor mici și mijlocii, întrucât crearea de bogăție rămâne un instrument esențial în reducerea sărăciei; reamintește că fluxurile ilicite de capital cauzează țărilor în curs de dezvoltare o pierdere anuală estimată la 800 000 000 000 EUR, iar prevenirea acestui fenomen s-ar putea dovedi decisivă pentru reducerea sărăciei și îndeplinirea Obiectivelor de dezvoltare ale mileniului;

      Gestionarea financiară a FED

               9.

               constată că, potrivit opiniei Curții de Conturi, Raportul Comisiei privind gestiunea financiară a celui de Al optulea, de Al nouălea și de Al zecelea fond european de dezvoltare pentru exercițiul financiar 2009 „prezintă o descriere fidelă a modului în care Comisia și-a îndeplinit obiectivele operaționale pentru exercițiul financiar (în special în ceea ce privește execuția financiară și activitățile de control)”, în pofida impactului negativ al crizei economice care a afectat un număr important de țări în curs de dezvoltare;

               10.

               subliniază, cu toate acestea, că măsurile luate de Comisie pentru a da curs observațiilor Curții de Conturi sunt necorespunzătoare într-o serie de cazuri (de exemplu, administrarea organizațiilor de implementare ar trebui să fie mai bine sprijinită, controalele ex ante ar trebui îmbunătățite prin accentul pus asupra riscurilor-cheie, iar „funcționalitățile sistemului CRIS Audit” ar trebui dezvoltate pentru a permite o monitorizare mai eficientă și mai eficace a activităților de audit); subliniază faptul că acțiunile desfășurate de Comisie în urma recomandărilor Curții de Conturi constituie un element important de responsabilitate pentru autoritatea care acordă descărcarea de gestiune; prin urmare, solicită Comisiei să informeze comisiile competente ale Parlamentului cu privire la măsurile pe care le-a luat sau intenționează să le ia pentru a elimina deficiențele identificate de Curtea de Conturi;

               11.

               este preocupat de anumite deficiențe identificate de Curtea de Conturi, în special în ceea ce privește procedurile de achiziții publice (14), controalele ex ante efectuate în cadrul delegațiilor (15) și sistemele de control intern ale țărilor partenere (16), și îndeamnă Comisia să își continue cu hotărâre eforturile și să extindă programele existente de formare profesională pentru personalul din cadrul delegațiilor și al birourilor ordonatorilor naționali de credite;

               12.

               constată că Declarația de asigurare a Curții de Conturi nu acoperă resursele celui de Al nouălea și de Al zecelea FED, care sunt gestionate de BEI și pentru care BEI este responsabilă (17); consideră inadecvat, din punct de vedere politic și al răspunderii, faptul că facilitatea pentru investiții nu este inclusă în Declarația de asigurare a Curții de Conturi sau în procedura de descărcare de gestiune a Parlamentului și este de acord cu Curtea de Conturi că aceste dispoziții reduc domeniul de aplicare al competenței de descărcare de gestiune a Parlamentului, mai ales având în vedere că resursele FED provin din banii publici ai contribuabililor europeni și nu de pe piețele financiare;

               13.

               salută opinia Curții de Conturi conform căreia conturile anuale finale ale celui de Al optulea, de Al nouălea și de Al zecelea FED prezintă cu fidelitate, sub toate aspectele semnificative, situația financiară a FED la 31 decembrie 2009; constată însă că Curtea de Conturi atrage atenția asupra faptului că valoarea garanțiilor primite în contul prefinanțării a fost subestimată, iar valoarea garanțiilor de restituire a plăților a fost supraestimată în notele la situațiile financiare; solicită Comisiei să remedieze fără întârziere aceste deficiențe;

               14.

               constată că, la sfârșitul anului 2009, situațiile financiare privind valoarea curentă a garanțiilor primite pentru prefinanțare indicau suma de 413 600 000 EUR și că această sumă a fost subestimată cu 82 300 000 EUR, ceea ce corespunde unui procent de 19,9 %; constată totodată că valoarea garanțiilor de restituire a plăților înscrisă în situațiile financiare a fost de 186 200 000 EUR și că această sumă a fost supraestimată cu 58 400 000 EUR, ceea ce corespunde unui procent de 31,4 %; solicită Comisiei să explice pentru fiecare situație motivele acestor subestimări și supraestimări;

      Sistemul contabil al FED

               15.

               salută introducerea noului sistem de contabilitate de angajamente (ABAC-FED) în februarie 2009 și subliniază că conturile anuale ale FED pentru exercițiul 2009 sunt primele conturi pentru întocmirea cărora s-a utilizat ABAC-FED; subliniază faptul că noul sistem contabil reduce numărul de ajustări manuale necesare și consolidează mediul contabil;

               16.

               constată că în urma controalelor ex post ale EuropeAid s-a identificat o frecvență crescută a erorilor de introducere a datelor (tipul contractelor sau datele care limitează duratele contractuale); reamintește că, la sfârșitul anului 2009, serviciile centrale ale EuropeAid au înființat un departament pentru monitorizarea calității informațiilor introduse în CRIS, care ar trebui să îmbunătățească în continuare fiabilitatea datelor utilizate pentru întocmirea conturilor anuale; dorește să fie informat periodic cu privire la progresele realizate în acest sens;

      Regularitatea operațiunilor

               17.

               salută faptul că, în opinia Curții, veniturile, angajamentele și plățile subiacente conturilor celui de Al optulea, de Al nouălea și de Al zecelea FED pentru exercițiul financiar încheiat la 31 decembrie 2009 sunt, sub toate aspectele semnificative, conforme cu legile și reglementările în vigoare (Declarația de asigurare, punctul VIII); regretă totuși că Curtea a trebuit să atragă atenția asupra faptului că, la nivelul angajamentelor și al plăților, se înregistrează o frecvență ridicată a erorilor necuantificabile, care nu sunt luate însă în considerare la estimarea nivelului total de eroare; reamintește că, deși sistemele de control și supraveghere ale EuropeAid au fost îmbunătățite considerabil an de an, Curtea de Conturi a concluzionat că, în ansamblu, sistemele de supraveghere și de control ale EuropeAid sunt doar parțial eficace; așteaptă, în consecință, acțiuni ulterioare constante din partea Comisiei și solicită un raport privind măsurile luate pentru a soluționa problemele menționate mai sus;

               18.

               constată că erorile detectate vizau respectarea normelor privind achizițiile, termenele-limită legale pentru semnarea contractelor și dispozițiile referitoare la garanțiile obligatorii; ia act de faptul că, în ceea ce privește angajamentele aferente sprijinului bugetar, Curtea de Conturi a constatat că, în contextul interpretării dinamice de către Comisie a Acordului de la Cotonou (18), EuropeAid a acționat în conformitate cu cerințele acordului; ia act de faptul că, potrivit Comisiei, nu a fost efectuată nicio plată care să nu fie acoperită de garanții financiare;

               19.

               ia act de faptul că principalele tipuri de erori cuantificabile detectate în cadrul plăților aferente proiectelor au fost următoarele: (a) erori privind exactitatea: erori de calcul; (b) erori privind realitatea operațiunilor: lipsa facturilor sau a altor documente justificative pentru serviciile prestate sau pentru bunurile furnizate; (c) erori privind eligibilitatea: cheltuieli efectuate în afara perioadei de implementare sau cheltuieli care vizează aspecte care nu au fost prevăzute în contract, plata necuvenită a taxei pe valoarea adăugată sau neaplicarea penalităților obligatorii; ia act de faptul că erorile necuantificabile identificate priveau, în cea mai mare parte, nerespectarea normelor aplicabile cu privire la garanțiile bancare și calcule incorecte cu privire la rambursările din partea contractanților pentru plățile primite în avans; ia act, cu toate acestea, de observația Comisiei prin care aceasta atrage atenția asupra faptului că toate erorile produse la calcularea rambursărilor pentru plățile primite în avans au fost rectificate înainte de expirarea contractelor; în pofida acestui fapt, invită Comisia să îmbunătățească controalele ex ante pentru a împiedica producerea acestor tipuri de erori și posibilele pierderi cauzate de nerespectarea normelor privind garanțiile bancare;

      Monitorizarea organizațiilor de implementare

               20.

               salută eforturile EuropeAid și ale delegațiilor de a face față diferitelor deficiențe care există încă în cadrul procedurilor financiare și al mecanismelor de control financiar ale organizațiilor de implementare, supervizorilor și ordonatorilor naționali de credite; invită EuropeAid să depună mai multe eforturi în aceste domenii în viitor; reamintește, de asemenea, recomandările Curții de Conturi ca EuropeAid să își continue eforturile în vederea asigurării, din partea delegațiilor, a unei înregistrări prompte și complete în CRIS Audit a datelor necesare (19);

               21.

               își exprimă îngrijorarea profundă față de constatările Curții de Conturi potrivit cărora monitorizarea și supravegherea asigurate de către delegații au fost doar parțial eficace; deplânge deficitul de capacități de la nivelul majorității ordonatorilor naționali de credite din țările beneficiare, care are drept consecință controale ineficace și slab documentate, precum și deficiențele care afectează procedurile financiare și mecanismele de control financiar instituite de organizațiile de implementare și de supervizori; împărtășește opinia Curții de Conturi potrivit căreia delegațiile sunt supuse unor constrângeri în ceea ce privește resursele, care adesea le limitează capacitatea de a realiza anumite activități; solicită Comisiei să remedieze fără întârziere această problemă;

      Raportul special nr. 18/2009 al Curții de Conturi

               22.

               salută Raportul special nr. 18/2009 al Curții de Conturi privind eficacitatea sprijinului acordat prin FED pentru integrarea economică regională în Africa de Est și în Africa de Vest și analiza detaliată elaborată de Curtea de Conturi, dar regretă situația nesatisfăcătoare descrisă în acest raport; se declară preocupat de lipsa de complementaritate dintre strategiile Comisiei de cooperare la nivel regional și național și subliniază că armonizarea acestora este esențială pentru creșterea eficacității ajutorului furnizat;

               23.

               se declară profund preocupat de capacitatea insuficientă de absorbție a organizațiilor regionale; îndeamnă Comisia, cu ocazia revizuirii intermediare a strategiilor regionale, prevăzută pentru prima jumătate a anului 2011, să țină seama de situația cooperării regionale și să acorde o atenție deosebită posibilității de revizuire a sumelor alocate;

               24.

               consideră însă inacceptabil faptul că, din motive de raportare deficientă, Curtea de Conturi nu a fost în măsură să evalueze anumite proiecte ce au beneficiat de finanțare;

               25.

               consideră că Uniunea ar trebui să fie reprezentată în fiecare organizație regională de un șef de delegație numit în acest sens, iar delegațiile Uniunii ar trebui să aibă competența de a dezbate armonizarea calității de membru în diferite grupări regionale;

               26.

               subliniază că, în Raportul său special nr. 18/2009, Curtea de Conturi a constatat, în urma evaluării sale, că sprijinul alocat prin FED pentru integrarea economică regională în Africa de Est și în Africa de Vest, reprezentând o proporție considerabilă de peste 50 % din fondurile FED, a fost doar parțial eficace; solicită Comisiei să informeze Parlamentul cu privire la măsurile luate ca urmare a solicitărilor formulate de Parlament în Rezoluția sa din 5 mai 2010 (20) conținând observațiile care fac parte integrantă din decizia privind descărcarea de gestiune pentru execuția bugetului celui de Al șaptelea, de Al optulea, de Al nouălea și de Al zecelea fond european de dezvoltare aferent exercițiului financiar 2008, înainte de începerea procedurii de descărcare de gestiune 2010; ar saluta, de asemenea, o prezentare completă de ansamblu a acestor măsuri, în care să se indice măsurile care au fost implementate corespunzător în respectivele regiuni;

               27.

               recunoaște că integrarea economică regională poate genera creștere economică și crea locuri de muncă în țările în curs de dezvoltare, contribuind astfel la reducerea sărăciei; salută, prin urmare, faptul că finanțarea acordată prin FED în acest domeniu a înregistrat un volum mai mare decât dublu în exercițiul financiar în cauză;

               28.

               regretă că sprijinul acordat prin FED pentru integrarea regională nu este încă suficient de eficace, în principal din cauza lipsei de capacități a autorităților africane, a apartenențelor suprapuse la organizațiile economice regionale din Africa care duc la dublarea eforturilor și la irosirea resurselor, precum și din cauza sprijinului și coordonării inadecvate din partea delegațiilor Comisiei, care se explică în principal prin lipsa de resurse;

               29.

               invită, prin urmare, Comisia să accelereze consolidarea capacităților în ceea ce privește organizațiile economice regionale din Africa de Est și Africa de Vest și instituțiile acestora, inclusiv prin sprijinirea parlamentelor naționale și a societății civile locale, și să încurajeze convergența dintre blocurile regionale în vederea eliminării în timp a apartenențelor concomitente la diferitele organizații, respectând în același timp asumarea procesului de către țările partenere;

               30.

               invită Comisia și Serviciul European de Acțiune Externă să aloce mai multe resurse pentru a permite delegațiilor Uniunii să gestioneze cu mai mare eficacitate procesele de integrare regională și pentru a asigura o mai bună coordonare și coerență între programele regionale și cele naționale;

               31.

               insistă asupra faptului că Uniunea nu ar trebui să facă presiuni asupra statelor africane în vederea semnării mai rapide de acorduri de parteneriat economic (APE) sau a semnării unor acorduri care acoperă o gamă mai largă de aspecte decât doresc aceste state; de asemenea, subliniază că Uniunea nu ar trebui să submineze grupările regionale existente prin încheierea de APE cu țările individuale;

               32.

               insistă asupra faptului că finanțarea acordată statelor mai mici, mai ales statelor cel mai puțin dezvoltate, ar trebui să fie orientată în mai mare măsură asupra dezvoltării durabile, de exemplu prin mecanisme de creare a bogăției, pentru a reduce dependența de „uriașii economici regionali”, cum ar fi Nigeria în Africa de Vest; solicită Comisiei să finanțeze în continuare programele regionale cunoscute sub denumirea de programe intra-ACP, care acoperă mai multe sau toate țările dintr-o anumită regiune;

      Utilizarea dobânzilor acumulate

               33.

               nu este de acord cu utilizarea dobânzii acumulate aferente conturilor de trezorerie ale FED (inclusiv transferurile din perioada 2001-2007), estimată la 34 000 000 EUR, pentru a acoperi cheltuielile de personal; consideră că aceste fonduri ar trebui utilizate exclusiv pentru cheltuielile privind proiectele și programele; solicită Comisiei să explice care a fost politica urmată în trecut și, dacă este necesar, să prezinte fără întârzieri propuneri de modificare a reglementărilor în vigoare pentru a respecta acest principiu;

      Sprijinul bugetar

               34.

               reamintește că evaluarea realizată de Parlament privind sprijinul bugetar nu ar trebui să se concentreze doar asupra riscurilor, ci și asupra avantajelor, precum și asupra riscurilor și avantajelor unor formule alternative de ajutor; solicită Comisiei să furnizeze informații cu privire la cazurile în care obiectivele stabilite în materie de sprijin bugetar al UE au fost îndeplinite și cu privire la țările beneficiare în care au fost înregistrate probleme specifice;

               35.

               este conștient că sprijinul bugetar este un instrument controversat de dezvoltare care prezintă avantajul unor costuri de tranzacționare mici, al unui grad sporit de asumare a responsabilității și al unui dialog consolidat între parteneri și donatori, dar implică totodată un risc de apropriere inadecvată și nedorită a fondurilor atunci când gestiunea finanțelor publice din țările beneficiare nu este suficient de transparentă, responsabilă și eficace; subliniază faptul că sprijinul bugetar nu este răspunsul potrivit la orice situație și că acesta nu ar trebui perceput ca fiind singura opțiune posibilă;

               36.

               reamintește că, în conformitate cu articolul 25 alineatul (1) litera (b) din Regulamentul (CE) nr. 1905/2006 al Parlamentului European și al Consiliului (21), sprijinul bugetar poate fi acordat atunci când gestionarea cheltuielilor publice ale statului partener este suficientă de transparentă, fiabilă și eficientă; în acest context, își exprimă îngrijorarea față de riscurile prezentate de o gestionare ineficientă și ineficace a cheltuielilor publice, generate de interpretarea „dinamică” de către Comisie a criteriilor de eligibilitate; invită Comisia să își continue eforturile de fundamentare a deciziilor sale referitoare la eligibilitatea sprijinului bugetar și să se asigure că toate acordurile de finanțare oferă o bază completă și clară pentru evaluarea respectării condițiilor de plată;

               37.

               regretă nivelul ridicat de erori înregistrat în cazul plăților aferente sprijinului bugetar (35 %); își reiterează solicitarea de a se institui criterii de eligibilitate mai transparente și mai obiective pentru sprijinul bugetar și sprijină recomandarea Curții de Conturi potrivit căreia Comisia ar trebui să specifice „în mod clar indicatorii, nivelurile-țintă, metodele de calcul, precum și sursele utilizate pentru verificare” (22); invită Comisia să intensifice auditurile, să consolideze sistemele de supraveghere și de control și să monitorizeze și să raporteze cu privire la respectarea acestor criterii, în conformitate cu dispozițiile articolului 25 alineatul (1) litera (b) din Regulamentul (CE) nr. 1905/2006;

               38.

               salută publicarea Cărții verzi a Comisiei intitulate „Viitorul sprijinului bugetar al UE acordat țărilor terțe” [COM(2010) 586], dar regretă că, în pofida solicitărilor anterioare formulate de Parlament, Comisia nu a întocmit un raport anual privind utilizarea sprijinului bugetar, care să includă informații utile, cuprinzătoare, fiabile, analitice și evaluative privind sprijinul bugetar planificat și acordat, realizarea rezultatelor scontate, așa cum au fost stabilite prin obiectivele donatorilor și strategiile naționale, existența și calitatea unor condiții suplimentare, eficacitatea dialogului, stadiul armonizării între donatori, crearea de capacități suplimentare și efectul acesteia, crearea unor sisteme naționale îmbunătățite, răspunderea instituțională, instituțiile de gestionare a finanțelor publice, instituțiile de evaluare și monitorizare, valoarea și proporția cheltuielilor necorespunzătoare, precum și o analiză a tipologiei neregulilor (sistemice și nesistemice) constatate în cursul controalelor și al auditurilor, precum și a măsurilor de remediere luate;

               39.

               reamintește că rolul Parlamentului în ceea ce privește sprijinul bugetar este de a trage la răspundere Comisia pentru rezultatele cheltuielilor și că sprijinul bugetar este un instrument de asistență care necesită o modificare a paradigmei de control de la un simplu control asupra intrărilor la o verificare a rezultatelor raportate la o serie de indicatori, asigurându-se astfel că acordarea de sprijin bugetar este în beneficiul populației țării vizate;

               40.

               consideră că, în contextul revizuirii orientărilor privind sprijinul bugetar de către Comisie, ar trebui să se acorde o atenție deosebită sistemelor de supraveghere și control; invită Comisia să consolideze monitorizarea și raportarea anuală cu privire la respectarea criteriilor de eligibilitate; reamintește că proiectele de creare de capacități din cadrul operațiunilor de sprijin bugetar sunt supuse acelorași sisteme de supraveghere și control ca orice alt proiect, inclusiv auditurilor;

               41.

               reamintește că, în comparație Al optulea și Al nouălea FED, pentru Al zecelea FED s-a înregistrat o creștere importantă în deciziile cumulate de finanțare a ponderii sprijinului bugetar și a ajustărilor structurale; își manifestă îngrijorarea cu privire la această evoluție;

               42.

               reamintește că, în raportul său anual privind FED, Curtea de Conturi a constatat, cu privire la exercițiul financiar 2009, că plățile de sprijin bugetar au fost afectate de o frecvență ridicată a erorilor necuantificabile, iar „cauza principală a fost aceea că, în rapoartele de evaluare ale delegațiilor cu privire la gestiunea finanțelor publice, nu se explicau criteriile în raport cu care trebuiau evaluate progresele […] și, de asemenea, nu se explicau progresele efectiv realizate și motivele eventualei neimplementări a programului de reformă în conformitate cu planul guvernului beneficiar” (23); îndeamnă Comisia să evalueze plățile de sprijin bugetar cu și mai multă rigoare și să utilizeze proceduri de plată mai stricte în viitor;

               43.

               invită Comisia să se asigure că în condițiile particulare pentru tranșele variabile bazate pe nivelul de performanță se specifică în mod clar indicatorii, nivelurile-țintă, metodele de calcul, precum și sursele utilizate pentru verificare și că rapoartele delegațiilor furnizează o demonstrație structurată și documentată a progreselor în gestiunea finanțelor publice, prin explicarea clară a criteriilor în raport cu care trebuiau evaluate aceste progrese și prin prezentarea clară a progreselor realizate și a motivelor eventualei neimplementări a programului de reformă în conformitate cu planul stabilit;

               44.

               invită Comisia să ia toate măsurile necesare pentru combaterea corupției în statele beneficiare, menținând un dialog strâns cu guvernele partenere pe tema problemelor legate de corupție; de asemenea, invită Comisia să se asigure, printr-o atitudine anticipativă, că există sisteme corespunzătoare și că sunt prevăzute diverse sancțiuni, după necesități; consideră că alocarea de fonduri ar trebui repusă în discuție dacă o astfel de cooperare nu se concretizează și dacă nu se obțin garanții cu privire la eficacitatea elementară a sistemelor de combatere a corupției;

               45.

               își reiterează opinia că implicarea parlamentelor naționale, a societății civile și a autorităților locale în țările partenere este indispensabilă pentru ca acestea să își asume efectiv procesul și solicită din nou Comisiei să depună toate eforturile necesare pentru a îmbunătăți dialogul cu aceste organisme în toate stadiile procesului de programare;

               46.

               îndeamnă Comisia să sprijine țările partenere în procesul de dezvoltare a capacităților de control parlamentar și de audit și să implice parlamentele naționale și partenerii de la nivelul societății civile locale în elaborarea strategiilor naționale de dezvoltare;

               47.

               invită comisiile sale competente să stabilească contacte directe cu comisiile omoloage din parlamentele țărilor ACP beneficiare pentru a le încuraja și a le sprijini în rolul lor de asigurare a eficacității ajutorului prin activități de control parlamentar;

               48.

               îndeamnă Comisia să asigure o vizibilitate mai bună a activităților finanțate de Uniune pe alte continente;

      Declarația de transparență a țărilor beneficiare

               49.

               reamintește că ajutorul pentru dezvoltare în general și sprijinul bugetar în special ar trebui să fie condiționate de o declarație de transparență ex ante, emisă de guvernul țării beneficiare și semnată de ministrul său de finanțe, cu privire la problemele care afectează guvernanța și structura răspunderii din fiecare țară beneficiară;

      Resurse umane

               50.

               este extrem de preocupat de faptul că ratele de ocupare a posturilor din delegațiile în țările terțe sunt considerate a fi un „risc critic” (24) și de faptul că constrângerile referitoare la resurse, deficitele de personal și fluctuația ridicată a personalului constituie obstacole semnificative în calea gestionării eficace a fondurilor FED de către Comisie, în special în ceea ce privește gestionarea proiectelor, formarea profesională, monitorizarea și auditul fiabil și efectuat la timp; în consecință, se așteaptă ca Serviciul European de Acțiune Externă să acorde o importanță prioritară dotării tuturor delegațiilor cu un nivel adecvat de personal calificat, în special cu experți în domeniul dezvoltării;

      EuropeAid

               51.

               regretă că, deși controalele ex ante efectuate de ordonatorii de credite din cadrul serviciilor centrale ale EuropeAid au fost evaluate de Curtea de Conturi ca fiind eficace, aceasta a concluzionat că sistemele de supraveghere și de control ale EuropeAid au fost doar parțial eficace în asigurarea regularității plăților;

               52.

               reamintește Comisei că:

                           —

                           în contextul viitoarei sale analize cu privire la strategia sa globală de control, EuropeAid ar trebui să pună la punct un indicator-cheie pentru impactul financiar estimat al erorilor reziduale existente ulterior implementării tuturor controalelor;

                           —

                           în contextul aceleiași analize, EuropeAid ar trebui să evalueze raportul cost-eficacitate al diverselor mecanisme de control, în special al sistemului de control ex post al operațiunilor, și să examineze relevanța și fezabilitatea unui audit anual al unui eșantion statistic reprezentativ de proiecte închise;

                           —

                           în ceea ce privește sprijinul bugetar, EuropeAid ar trebui să se asigure că sunt definite clar condițiile particulare pentru plăți și că rapoartele delegațiilor furnizează o demonstrație structurată și documentată a progreselor realizate în gestiunea finanțelor publice;

      Facilitatea pentru investiții

               53.

               salută cu entuziasm faptul că, în cadrul procedurii de descărcare de gestiune pentru exercițiul financiar 2009, BEI a prezentat pentru prima dată Comisiei pentru control bugetar a Parlamentului European raportul său anual privind implementarea facilității pentru investiții și a oferit răspunsuri detaliate la întrebările orale și scrise ale membrilor comisiei; solicită BEI să încheie un acord-cadru cu comisia Parlamentului responsabilă pentru procedura de descărcare de gestiune pentru anii următori, care să includă informațiile care trebuie furnizate de BEI;

               54.

               se așteaptă ca BEI să confirme faptul că nu există nicio suprapunere între proiectele pe care le finanțează și cele finanțate de Comisie și consideră că sunt indispensabile îmbunătățiri semnificative aduse coordonării dintre Comisie și BEI, după cum a declarat directorul general al BEI responsabil pentru operațiunile din afara Uniunii Europene în fața Comisiei pentru control bugetar la 25 ianuarie 2011; se întreabă dacă ar trebui afectat personal al BEI în delegațiile Uniunii; așteaptă să primească până la sfârșitul lunii septembrie 2011 un raport comun întocmit de aceste două instituții cu privire la consolidarea cooperării dintre ele și la procedurile convenite, inclusiv o analiză a unei eventuale necesități de a afecta personal al BEI în delegații;

               55.

               invită BEI să examineze cu diligența necesară, verificând dacă au avut loc consultările publice locale necesare, aspectele legate de dezvoltare ale proiectelor acoperite de garanția UE, înainte ca acestea să fie aprobate, inclusiv eficacitatea intermediarilor financiari în utilizarea împrumuturilor acordate de BEI; consideră că, atunci când este vorba despre împrumuturile acordate țărilor în curs de dezvoltare, BEI ar trebui să dea dovadă de o diligență sporită în conformitate cu procedurile standard, respectând cele mai bune practici internaționale, în ceea ce privește combaterea spălării de bani și a finanțării terorismului;

               56.

               invită din nou BEI să se concentreze în rapoartele sale asupra rezultatelor și să prezinte informații complete, relevante și obiective privind rezultatele, obiectivele stabilite, obiectivele atinse și motivele eventualelor devieri, precum și evaluările realizate și un rezumat al rezultatelor lor;

               57.

               salută faptul că BEI pare în prezent mai hotărâtă să se concentreze pe raportarea rezultatelor și că în Raportul anual pentru 2010 privind facilitatea pentru investiții, care este în curs de finalizare, se va concentra mai mult pe rezultate, comparativ cu 2009; consideră că dezvoltarea de către BEI a unor indicatori de rezultat, care ar trebui să fie gata de implementare către a doua jumătate a anului 2011, este un pas pozitiv înainte;

               58.

               se așteaptă ca următorul raport anual al BEI să fie mai puțin teoretic și mai practic, în special în ceea ce privește rezultatele obținute de diverse programe și acțiuni finanțate prin facilitatea pentru investiții;

               59.

               invită BEI să îi transmită informații suplimentare cu privire la lista neagră a autorilor de fraude, păstrând în același timp confidențialitatea aplicabilă dosarelor în curs; salută obiectivul afirmat al BEI de a crea o unitate de combatere a fraudelor și se așteaptă să fie informat periodic cu privire la progresele realizate în acest sens;

               60.

               își exprimă surprinderea față de declarația BEI în care se constată că nu există nicio practică frauduloasă în contextul programelor acoperite de facilitatea pentru investiții a BEI;

               61.

               consideră indispensabilă realizarea unui audit general al tuturor proiectelor din țările în curs de dezvoltare finanțate de BEI, care să nu se limiteze doar la proiectele majore, ci să examineze toate creditele și garanțiile pe care BEI trebuie să le amortizeze;

               62.

               invită Comisia să monitorizeze și să controleze îndeaproape implementarea facilității pentru investiții, pentru a garanta că aceasta își îndeplinește rolul de instrument de dezvoltare, și să informeze periodic Comisia pentru control bugetar a Parlamentului cu privire la concluziile sale.

      (1)  JO C 303, 9.11.2010, p. 243.

      (2)  JO C 303, 9.11.2010, p. 253.

      (3)  JO L 317, 15.12.2000, p. 3.

      (4)  JO L 287, 28.10.2005, p. 4.

      (5)  JO L 314, 30.11.2001, p. 1 și JO L 324, 7.12.2001, p. 1.

      (6)  JO L 109, 26.4.2007, p. 33.

      (7)  JO L 156, 29.5.1998, p. 108.

      (8)  JO L 317, 15.12.2000, p. 355.

      (9)  JO L 252, 25.9.2010, p. 39.

      (10)  JO L 191, 7.7.1998, p. 53.

      (11)  JO L 83, 1.4.2003, p. 1.

      (12)  JO L 78, 19.3.2008, p. 1.

      (13)  Declarația Comisiei privind articolul 5 din ICD, anexă la Comunicarea Comisiei adresată Parlamentului la 24 octombrie 2006 [COM(2006) 628].

      (14)  Punctul IX din Raportul anual al Curții de Conturi pentru 2009 privind FED.

      (15)  Punctul 30 din Raportul anual al Curții de Conturi pentru 2009 privind FED.

      (16)  Punctul 5 din Raportul anual al Curții de Conturi pentru 2009 privind FED.

      (17)  Punctul 3 din Raportul anual al Curții de Conturi pentru 2009 privind FED.

      (18)  Punctele 28 și 29 din Raportul special nr. 2/2005 al Curții de Conturi privind sprijinul bugetar FED acordat statelor ACP (JO C 249, 7.10.2005, p. 1).

      (19)  Punctul 54 din Raportul anual al Curții de Conturi pentru 2009 privind FED.

      (20)  JO L 252, 25.9.2010, p. 109.

      (21)  Regulamentul (CE) nr. 1905/2006 al Parlamentului European și al Consiliului din 18 decembrie 2006 de stabilire a unui instrument de finanțare a cooperării pentru dezvoltare (JO L 378, 27.12.2006, p. 41).

      (22)  Punctul 55 din Raportul anual al Curții de Conturi pentru 2009 privind FED.

      (23)  Punctul 25 din Raportul anual al Curții de Conturi pentru 2009 privind FED.

      (24)  Punctul 40 din Raportul anual al Curții de Conturi pentru 2009 privind FED.


title: 2007/637/CE: Decizia Consiliului din 26 septembrie 2007 de numire a unui număr de patru membri spanioli și șapte membri supleanți spanioli în cadrul Comitetului Regiunilor

text:
               4.10.2007

               RO

               Jurnalul Oficial al Uniunii Europene

               L 258/29

      DECIZIA CONSILIULUI

   din 26 septembrie 2007
   de numire a unui număr de patru membri spanioli și șapte membri supleanți spanioli în cadrul Comitetului Regiunilor
   (2007/637/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului spaniol,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE (1) de numire a membrilor și a membrilor supleanți ai Comitetului Regiunilor pentru perioada 26 ianuarie 2006-25 ianuarie 2010.

               (2)

               Patru posturi de membri ai Comitetului Regiunilor au devenit vacante ca urmare a încheierii mandatelor dlor MATAS PALOU, MARTÍN MENIS, REVILLA ROIZ și RODRÍGUEZ IBARRA. Șapte posturi de membri supleanți ai Comitetului Regiunilor au devenit vacante ca urmare a încheierii mandatelor dnei GOROSTIAGA SÁIZ, dlui SÁNCHEZ AMOR, dlui VILLANUEVA RODRÍGUEZ, dnei AMOR PÉREZ, dlui DÍAZ ALVAREZ, dlui JAÉN PALACIOS și dnei de ESTEBAN MARTÍN,

         DECIDE:
   Articolul 1
   Următoarele persoane sunt numite membri și membri supleanți ai Comitetului Regiunilor pe durata rămasă a mandatului, respectiv până la 25 ianuarie 2010:

               (a)

               în calitate de membri titulari:

                           Dl Francesc ANTICH i OLIVER, Presidente del Gobierno de la Comunidad Autónoma de las Islas Baleares,

                           Dl Paulino RIVERO BAUTES, Presidente de la Comunidad Autónoma de Canarias,

                           Dl Guillermo FERNÁNDEZ VARA, Presidente de la Junta de Extremadura,

                           Dna Dolores GOROSTIAGA SÁIZ, Vicepresidenta del Gobierno de Cantabria y Consejera de Empleo y Bienestar Social (schimbare de mandat)

                     și

               (b)

               în calitate de membri supleanți:

                           Dl Vicente RAMBLA MOMPLET, Vicepresidente Primero y Consejero de Presidencia, Comunidad Valenciana,

                           Dl Jaime RABANAL GARCÍA, Consejero de Economía y Asuntos Europeos, Comunidad Autónoma del Principado de Asturias,

                           Dl Gabriel AMER AMER, Delegado del Gobierno de las Islas Baleares en Bruselas, Comunidad Autónoma de las Islas Baleares,

                           Dl José Félix GARCÍA CALLEJA, Director General Asuntos Europeos y Cooperación al Desarrollo, Comunidad Autónoma de Cantabria,

                           Dna María de DIEGO DURANTEZ, Directora General Relaciones Institucionales y Acción Exterior, Comunidad Autónoma de Castilla y León,

                           Dna Lucía MARTÍN DOMÍNGUEZ, Directora General de Acción Exterior, Comunidad Autónoma de Extremadura,

                           Dl Antonio GONZÁLEZ TEROL, Director General de Asuntos Europeos, Comunidad Autónoma de Madrid.

         Articolul 2
   Prezenta decizie intră în vigoare la data adoptării.

      Adoptată la Bruxelles, 26 septembrie 2007.

            Pentru Consiliu

            Președintele

         J. SILVA

      (1)  JO L 56, 25.2.2006, p. 75.


title: 2012/622/UE: Decizia Parlamentului European din 10 mai 2012 privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/377

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2010
   (2012/622/UE)
   PARLAMENTUL EUROPEAN,

               —

               având în vedere conturile anuale ale Agenției Europene pentru Medicamente pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene pentru Medicamente pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 726/2004 al Parlamentului European și al Consiliului (3) de instituire a unei Agenții Europene pentru Medicamente, în special articolul 68,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0107/2012),

               1.

               amână decizia de a acorda directorului executiv al Agenției Europene pentru Medicamente descărcarea de gestiune pentru execuția bugetului Agenției aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Medicamente, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 27.

      (2)  JO L 248, 16.9.2002, p. 1.

      (3)  JO L 136, 30.4.2004, p. 1.

      (4)  JO L 357, 31.12.2002, p. 72.
   ANEXĂ

      RECOMANDĂRILE FORMULATE DE PARLAMENTUL EUROPEAN ÎN ANII TRECUȚI

               Agenția Europeană pentru Medicamente

               2006

               2007

               2008

               2009

               Performanță

               n.a.

                           —

                           Principiul bunei gestiuni financiare nu a fost respectat în mod riguros: evaluarea nevoii de lichidități nu a fost pregătită în mod adecvat de Agenție

                           —

                           Agenția își desfășoară activitățile în două locații, fapt care generează costuri suplimentare (posturi directe: 450 000 EUR)

                           —

                           Rezultate bune în punerea în practică a unor metode elaborate de formulare a bugetului pe activități și de evaluare a gradului de satisfacție a beneficiarilor

                           —

                           Invită Agenția să-și reevalueze politica de brokeraj în lumina riscurilor financiare asumate pe parcursul exercițiului

                           —

                           Agenția își desfășoară activitățile în două locații, fapt care generează costuri suplimentare

                           —

                           Inacceptabil că Agenția nu pune efectiv în aplicare normele relevante privind gestionarea conflictelor de interese

                           —

                           În 2009, încă nu fuseseră puse în aplicare douăsprezece recomandări foarte importante și una esențială din mai multe rapoarte anuale de audit anterioare ale IAS
                           Inacceptabil că Agenția nu respectă Codul său de conduită; îndeamnă Agenția să își documenteze și să își evalueze controalele și să țină o evidență a deciziilor de repartizare în cauză, care trebuie publicate pe site-ul său web

                           —

                           Solicită insistent Agenției să comunice autorității care acordă descărcarea de gestiune măsurile instituite de la crearea sa pentru a garanta independența experților

                           —

                           Solicită Agenției să finalizeze și să actualizeze periodic baza de date a experților europeni, așa cum se prevede în Regulamentul (CE) nr. 726/2004

               Reportarea creditelor

               Principiul bugetar al anualității nu a fost respectat cu strictețe: rata de utilizare a creditelor de angajament a fost de sub 60 %; peste 40 % din angajamente au fost reportate în exercițiul financiar 2007

               Agenția a avut dificultăți în cadrul programării și implementării activităților sale, precum și al stabilirii bugetului corespunzător acestora: 32 000 000 EUR reportate și 4 000 000 EUR anulate; solicită Agenției să respecte principiul anualității

               Solicită Agenției să respecte principiul anualității: valoarea creditelor bugetare reportate și anulate a ajuns la 36 000 000 EUR (19,7 % din buget) și, respectiv, 9 700 000 EUR (5,3 % din buget)

               Curtea de Conturi constată că au fost reportate credite în valoare de 19 500 000 EUR (38 % din angajamentele Agenției), 14 800 000 EUR din aceste credite reportate vizând activități care nu erau încă realizate la sfârșitul exercițiului; această situație indică întârzieri în realizarea activităților finanțate de la titlul II; Agenția nu respectă principiul bugetar al anualității

               Procedurile de achiziții

               n.a.

                           —

                           Probleme de transparență legate de criteriile de selecție și de metodele de evaluare a criteriilor privind prețurile, precum și de procedura de achiziții comune

                           —

                           Reiterează necesitatea de a îmbunătăți gestiunea achizițiilor

               Solicită Agenției să își îmbunătățească calitatea procedurilor de achiziții pentru a elimina deficiențele: și anume în ceea ce privește aplicarea metodelor de evaluare a criteriilor privind prețurile și în ceea ce privește justificarea obligatorie a alegerii procedurilor

                           —

                           Preocupat de identificarea de către Curtea de Conturi a unor erori în procedurile de achiziții reprezentând o valoare semnificativă din bugetul total al Agenției pentru exercițiul financiar 2009; deficiențe în ceea ce privește criteriile de evaluare privind prețurile și alegerea procedurilor

                           —

                           Solicită Agenției să își îmbunătățească calitatea procedurilor de achiziții pentru a elimina deficiențele identificate de Curtea de Conturi

                           —

                           Solicită Agenției să stabilească un plan de achiziții multianual

                           —

                           Solicită Agenției să se asigure că rezultatele procedurilor de achiziții sunt verificate înainte de atribuirea contractelor

               Venituri din taxe

               Agenția nu a fost capabilă să realizeze o analiză cuprinzătoare a costurilor suportate de raportorii statelor membre pentru a obține o bază obiectivă și documentată pentru a-și adapta plățile către aceștia și, în consecință, taxele încasate de la clienți; această situație contravenea dispozițiilor Regulamentului privind taxele

               Probleme de transparență legate de suma rambursată raportorilor statelor membre

               Invită Comisia să examineze nivelul constant ridicat de lichidități deținute de Agenție (41 887 000 EUR)

               Invită Agenția să asigure o mai bună coordonare între serviciul său financiar și serviciul științific pentru a elimina întârzierea mare, inacceptabilă, cu care sunt emise ordinele de recuperare

               Auditul intern

               n.a.

               n.a.

               Invită Agenția să dea curs unei recomandări „esențiale” formulate de Serviciul de Audit Intern al Comisiei cu privire la experții expuși conflictelor de interese, precum și altor opt recomandări „foarte importante” cu privire la documentele care trebuie prezentate de către personalul Agenției în vederea prevenirii conflictelor de interese, la bazele de date utilizate în procedurile administrative de evaluare și elaborare a orientărilor aplicabile depunerii dosarelor, precum și la punerea integrală în practică a acestor orientări

                           Inacceptabil că declarația de asigurare a directorului executiv nu conține nicio rezervă, ceea ce nu respectă angajamentul luat prin Codul de conduită adoptat de Agenție, având în vedere declarațiile de asigurare ale IAS și ale Curții de Conturi

                           Solicită Agenției să transmită autorității care acordă descărcarea de gestiune, până la 30 iunie 2011, rapoartele IAS din 2007 până în prezent

                           Îndeamnă Agenția să dea curs rapid recomandărilor IAS și să transmită autorității care acordă descărcarea de gestiune o prezentare completă a măsurilor adoptate și puse în aplicare

          ---documentbreak---

               17.10.2012

               RO

               Jurnalul Oficial al Uniunii Europene

               L 286/378

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Agenției Europene pentru Medicamente pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene pentru Medicamente pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 726/2004 al Parlamentului European și al Consiliului (3) de instituire a unei Agenții Europene pentru Medicamente, în special articolul 68,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0107/2012),

               A.

               întrucât, în Raportul său privind conturile anuale ale Agenției Europene pentru Medicamente pentru exercițiul financiar 2009, Curtea de Conturi a formulat o opinie cu rezerve în ceea ce privește legalitatea și regularitatea operațiunilor subiacente;

               B.

               întrucât, în Decizia sa din 10 mai 2011, Parlamentul a decis să amâne decizia de a acorda directorului executiv al Agenției descărcarea de gestiune pentru execuția bugetului acesteia aferent exercițiului financiar 2009 (5), acordând-o însă în Decizia sa din 25 octombrie 2011 (6);

               C.

               întrucât, la 25 octombrie 2011, Parlamentul a acordat directorului executiv al Agenției descărcarea de gestiune pentru execuția bugetului Agenției aferent exercițiului financiar 2009, iar în rezoluția sa care însoțea decizia de descărcare de gestiune, printre altele:

                           —

                           sublinia că autoritatea care acordă descărcarea de gestiune ar trebui să continue să monitorizeze atent, pe parcursul viitoarelor proceduri de descărcare de gestiune, nivelul de execuție a măsurilor luate pentru a remedia deficiențele grave din cadrul Agenției, evidențiate atât de Curtea de Conturi, cât și de Serviciul de Audit Intern (IAS), în rapoartele lor;

                           —

                           invita Agenția să informeze autoritatea care acordă descărcarea de gestiune cu privire la măsurile întreprinse în legătură cu respectarea efectivă a Codului său de conduită în ceea ce privește gestionarea conflictelor de interese;

                           —

                           sublinia și aducea totodată în atenția Agenției faptul că toate acțiunile menționate în rapoartele de audit respective, inclusiv cea referitoare la exercițiul 2010, trebuie să fie puse în aplicare pe deplin înainte de începerea următoarei proceduri de descărcare de gestiune;

               D.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2010 și cu privire la legalitatea și regularitatea operațiunilor subiacente;

               E.

               întrucât bugetul Agenției pentru exercițiul 2010 s-a ridicat la 208 400 000 EUR, ceea ce reprezintă o majorare cu 7,20 % față de exercițiul financiar 2009;

               F.

               întrucât contribuția inițială a Uniunii la bugetul Agenției pentru exercițiul financiar 2010 a fost de 28 279 600 EUR, comparativ cu 36 390 000 EUR în 2009 (7), iar contribuția totală a Uniunii la bugetul Agenției pentru exercițiul financiar 2010 a fost de 36 600 100 EUR,

      Acțiunile întreprinse în urma descărcării de gestiune pentru 2009

               1.

               așteaptă ca Agenția să informeze autoritatea care acordă descărcarea de gestiune cu privire la rezultatele acțiunilor întreprinse în legătură cu următoarele aspecte:

                           —

                           procesul adoptării de către Consiliul de administrație a planului de acțiune care prevede măsuri specifice și a unui calendar de punere în aplicare destinat remedierii deficiențelor identificate în cadrul procedurilor de achiziții;

                           —

                           verificarea strictă și utilizarea efectivă a procedurilor existente de identificare și gestionare a conflictelor de interese în ceea ce privește personalul și experții Agenției;

                     invită Curtea de Conturi să ofere o asigurare rezonabilă că Agenția a abordat în mod efectiv deficiențele sale legate de procedurile de achiziții, iar IAS să asigure autoritatea care acordă descărcarea de gestiune cu privire la utilizarea efectivă a procedurilor existente de gestionare a conflictelor de interese în ceea ce privește personalul și experții Agenției;

               2.

               invită Agenția și IAS să verifice imediat dacă toate acțiunile menționate în rapoartele de audit, inclusiv cel pentru 2010, au fost puse pe deplin în aplicare și să informeze autoritatea care acordă descărcarea de gestiune în consecință;

               3.

               ia act de informarea din partea Agenției că, la 15 decembrie 2011, Consiliul de administrație a aprobat propunerea ca Agenția să prezinte Consiliului de administrație din iunie 2012 măsurile detaliate de punere în aplicare privind:

                           —

                           instituirea noii structuri și responsabilități ale Comitetului consultativ privind achizițiile publice și contractele;

                           —

                           implementarea unui plan de achiziții multianual;

                           —

                           stabilirea responsabilităților pentru cele de mai sus;

                     solicită Consiliului de administrație să trimită autorității care acordă descărcarea de gestiune planul de acțiune până cel târziu la 30 iunie 2012;

      Gestiunea bugetară și financiară

               4.

               reamintește că contribuția inițială a Uniunii la bugetul Agenției a fost de 26 335 100 EUR în 2010; constată însă că suma de 10 265 000 EUR, provenită din recuperarea excedentului, a fost adăugată la fondurile alocate inițial, contribuția totală a Uniunii ridicându-se astfel la 36 600 100 EUR pentru 2010;

               5.

               subliniază faptul că bugetul general al Uniunii Europene pentru exercițiul financiar 2010 adoptat definitiv prezintă două cifre diferite privind contribuția inițială a Uniunii la bugetul Agenției, și anume 28 279 600 EUR și 26 335 100 EUR; solicită, prin urmare, Comisiei să informeze autoritatea care acordă descărcarea de gestiune cu privire la subvenția exactă alocată Agenției;

               6.

               remarcă faptul că bugetul Agenției este finanțat atât din bugetul Uniunii, cât și din onorariile plătite de industria farmaceutică pentru obținerea sau menținerea unei autorizații de introducere pe piață în Uniune; observă din raportul anual de activitate că, în 2010, 73 % din veniturile Agenției se estimează a fi provenit din veniturile din onorarii și că, în paralel cu creșterea veniturilor din onorarii, procentajul relativ al veniturilor din contribuția Uniunii a scăzut de la 23 % în 2006 la 14 % în 2010;

               7.

               constată, pe baza raportului anual de activitate, că 17 excepții au fost introduse în registrul de excepții în 2010;

               8.

               constată deficiențe la nivelul sistemului Agenției pentru validarea cererilor de plată ale contractanților din domeniul TI; ia act de declarația Agenției conform căreia deficiențele constatate de Curtea de Conturi aveau drept cauză o eroare umană și au fost corectate, că Agenția și-a consolidat controlul operațional și financiar ex ante al facturilor și că nu au mai fost constatate și alte deficiențe; invită Curtea de Conturi să verifice și să informeze Parlamentul cu privire la aceste aspecte;

      Credite reportate și anulări

               9.

               observă din Raportul Agenției privind gestiunea bugetară și financiară că reportările automate în exercițiul financiar 2011 au avut o valoare totală de 41 655 049,44 EUR sau 20,90 % din creditele angajate și că s-a solicitat o singură reportare neautomată în exercițiul financiar 2011, în valoare totală de 3 500 000 EUR sau 1,68 % din creditele finale;

               10.

               este preocupat de faptul că, din nou, Curtea de Conturi a constatat un nivel ridicat de reportare de 17 600 000 EUR în cadrul titlului II (Cheltuieli administrative); subliniază că această situație indică întârzieri în realizarea activităților finanțate de la titlul II din bugetul Agenției și că Agenția nu respectă principiul bugetar al anualității;

               11.

               ia act cu îngrijorare de observația suplimentară a Curții de Conturi potrivit căreia numai 36 % din creditele reportate în 2011 corespund unor cheltuieli angajate aferente exercițiului 2010, restul de 64 % din sumele reportate neavând nicio legătură cu exercițiul financiar 2010;

               12.

               subliniază că Curtea de Conturi semnalase deja un nivel ridicat al reportărilor din exercițiul precedent; observă, în special, că în ceea ce privește bugetul pentru 2009, Curtea de Conturi a constatat reportarea sumei de 19 500 000 EUR (38 % din angajamentele Agenției), în 2008 aceasta fiind de 36 000 000 EUR (19,7 % din bugetul pentru 2008);

               13.

               constată din Raportul Agenției privind gestiunea bugetară și financiară că, în 2010, credite în valoare totală de 9 074 296,49 EUR au fost anulate, comparativ cu 7 693 276,58 EUR în 2009; ia act de răspunsul Agenției conform căruia nivelul de credite de cheltuieli anulate este rezultatul unei monitorizări stricte a venitului efectiv și al ajustărilor cheltuielilor; îndeamnă Agenția să ia măsuri imediate pentru a reduce nivelul creditelor anulate și să adopte un plan de acțiune conținând măsuri și termene concrete, inclusiv pentru o estimare mai strictă a veniturilor din onorarii și perioada în care acestea sunt încasate, pentru a aborda această problemă persistentă până la 30 iunie 2012;

      Proceduri de achiziții și transferuri

               14.

               constată din raportul anual de activitate că, în plus față de cele 165 de contracte specifice încheiate pe baza contractelor-cadru, 70 de noi contracte de achiziții depășind valoarea de 25 000 EUR au fost încheiate de Agenție în 2010;

               15.

               remarcă din Raportul Agenției privind gestiunea bugetară și financiară că, în 2010, au fost aprobate 13 transferuri în valoare totală de 13 714 500 EUR (15,29 % din creditele finale); observă, de asemenea, că Agenția a adoptat deja 10 transferuri în valoare totală de 9 609 000 EUR în 2009; invită Agenția să adopte un plan de acțiune conținând măsuri și termene concrete pentru a remedia această problemă persistentă;

      Sistemul de remunerare pentru servicii

               16.

               îndeamnă Agenția să introducă, pentru serviciile prestate de autoritățile naționale ale statelor membre, un sistem de remunerare care să se bazeze pe costurile reale suportate de statele membre; invită, de asemenea, Agenția să informeze prompt autoritatea care acordă descărcarea de gestiune în momentul instituirii sistemului respectiv; observă, în această privință, că un nou sistem de remunerare a fost deja prezentat Consiliului de administrație în cadrul întâlnirii sale din 10 decembrie 2009, dar acesta a refuzat propunerea până la urmă;

               17.

               sprijină toate eforturile depuse de conducerea și de administrația agenției de a reforma sistemul de plată pentru serviciile furnizate de autoritățile statelor membre, care ar trebui să se bazeze în mod clar pe costurile reale; solicită Consiliului de administrație să continue demersurile în această privință;

               18.

               constată că, prin refuzarea unui nou sistem de plată, Consiliul de administrație acceptă și își asumă responsabilitatea directă pentru riscuri foarte importante, cum ar fi nerespectarea cerințelor legislative, potențialul impact financiar al actualului sistem de remunerare și afectarea reputației; nu este, prin urmare, pregătit să accepte această atitudine discutabilă a Consiliului de administrație și solicită Agenției să adopte un plan de acțiune în acest sens și să informeze autoritatea de descărcare de gestiune până la 30 iunie 2012;

      Gestionarea resurselor umane

               19.

               îndeamnă Agenția să își consolideze procesul de recrutare și să asigure o gestionare corectă a documentației; solicită, în special, Agenției să îmbunătățească documentația aferentă dosarelor de recrutare pentru agenții contractuali, iar autorității împuternicite să facă numiri să adopte listele de rezervă propuse de comitetele de selecție;

               20.

               remarcă, pe baza informațiilor furnizate de Curtea de Conturi, și faptul că Agenția nu a făcut în suficientă măsură distincție între recrutarea de personal prin agenții de ocupare a forței de muncă și recrutarea de agenți contractuali; invită, prin urmare, Agenția să recurgă la personalul angajat prin agenții de ocupare a forței de muncă pentru a acoperi doar necesitățile pe termen scurt și să acorde în mod transparent acces la posturile de agenți contractuali;

      Gestionarea conflictelor de interese

               21.

               îndeamnă Agenția să ofere o coordonare centrală pentru dezvoltarea unei metodologii comune de evaluare a experților aplicabilă tuturor autorităților naționale competente și pentru monitorizarea sa; constată că, după intrarea în vigoare la 4 iulie 2011 a memorandumului de înțelegere dintre Agenție și fiecare autoritate națională competentă privind monitorizarea la nivel științific a experților, Agenția are în continuare responsabilitatea de a dezvolta și coordona o evaluare și o metodologie comune privind experții;

               22.

               subliniază că Agenția trebuie să finalizeze semnarea unui memorandum de înțelegere privind independența evaluării științifice, să modifice procedurile interne în mod corespunzător și să actualizeze baza de date privind experții; ia act de răspunsul Agenției conform căruia memorandumul de înțelegere privind independența evaluării științifice a fost semnat în octombrie 2011 și că baza de date a experților a fost actualizată pentru a permite încărcarea directă a declarațiilor electronice de interes în baza de date; invită Agenția să informeze autoritatea care acordă descărcarea de gestiune cu privire la stadiul punerii în aplicare a acestor măsuri până cel târziu la 30 iunie 2012; invită inclusiv IAS să informeze autoritatea care acordă descărcarea de gestiune atunci când aceste recomandări foarte importante vor fi puse efectiv în aplicare de către Agenție;

               23.

               invită Agenția să informeze autoritatea care acordă descărcarea de gestiune cu privire la modul în care se asigură că procedurile privind implicarea experților sunt pe deplin aplicate până la semnarea memorandumului de înțelegere privind independența evaluării științifice de către toate autoritățile naționale competente;

               24.

               solicită Agenției să raporteze cu privire la implicarea sa în organizarea de conferințe de către organizații private, cum ar fi Organizația profesioniștilor din domeniul reglementării (Organisation for Professionals in Regulatory Affairs);

               25.

               ia act de informarea din partea Agenției cu privire la adoptarea, la 1 februarie 2012, a „Deciziei privind normele relative la dispozițiile articolelor 11a și 13 din Statutul funcționarilor referitoare la tratarea intereselor declarate ale angajaților Agenției Europene pentru Medicamente” de către Consiliul de administrație și a „Deciziei privind normele referitoare la tratarea intereselor declarate ale experților naționali detașați, ale experților invitați, ale stagiarilor și angajaților interimari ai Agenției Europene pentru Medicamente” de către directorul executiv; invită Agenția să informeze autoritatea care acordă descărcarea de gestiune, până la 30 iunie 2012, cu privire la măsurile concrete întreprinse pentru implementarea respectivelor decizii, pentru a permite Parlamentului să evalueze procedurile în vigoare privind modul de tratare a potențialelor conflicte de interese pentru toate categoriile prevăzute în cele două decizii, plus membrii Consiliului de administrație;

               26.

               constată cu îngrijorare, de asemenea, potențialele conflicte de interese din cadrul circuitelor financiare legate de procesarea plăților, care sunt cauzate de separarea insuficientă a sarcinilor; îndeamnă Agenția, prin urmare, să țină seama în mod corespunzător de acest risc foarte important și să realizeze imediat acțiuni pentru a aborda această deficiență;

               27.

               constată că fostul director executiv al Agenției a transmis o scrisoare Agenției la 28 decembrie 2010 în care prezenta activitățile pe care intenționa să le înceapă după încheierea mandatului; consideră că prima decizie adoptată la 11 ianuarie 2011 de președintele Consiliului de administrație al Agenției privind autorizarea fostului director executiv să își înceapă noile activități reprezintă o încălcare a normelor Uniunii în materie de conflicte de interese, în special în ceea ce privește titlul II articolul 16 din Statutul funcționarilor Uniunii Europene; reamintește că, în conformitate cu articolul 11 de la titlul II și cu articolul 91 de la titlul IV din Regimul aplicabil celorlalți agenți ai Uniunii Europene, aceste prevederi se aplică prin analogie și agenților temporari și contractuali; consideră că adoptarea de către Consiliul de administrație la 17 martie 2011 a unor restricții privind viitoarele activități ale fostului director executiv, abia după ce au avut loc proteste publice intense, reprezintă o dovadă clară a faptului că, inițial, Agenția nu a aplicat Statutul funcționarilor în mod corespunzător, fapt care ridică semne de întrebare pertinente cu privire la aplicarea normelor în general în cadrul Agenției; solicită directorului executiv al AEM să prezinte un raport detaliat privind aplicarea în cadrul agenției a articolului 16 din Statutul funcționarilor;

               28.

               este profund îngrijorat de eșecul Agenției și al Consiliului său de administrație de a aborda în mod efectiv problema conflictelor de interese; ia notă de faptul că Agenția a adoptat în aprilie 2012 o politică revizuită referitoare la tratarea conflictelor de interese în cazul membrilor comitetelor științifice și al experților, precum și o procedură pentru tratarea situațiilor de abuz de încredere în cazul membrilor comitetelor științifice și al experților; insistă asupra faptului că implementarea și rezultatele concrete sunt singurele elemente care pot dovedi eficacitatea acestei noi politici și a noii proceduri; consideră că Agenția ar trebui să verifice în cursul lui 2012 toate declarațiile de interese ale experților și ale membrilor comitetelor științifice; prin urmare, solicită Agenției ca în urma aplicării acestei proceduri să pună la dispoziție informații, inclusiv cifre și nume; de asemenea, solicită Agenției să verifice cel puțin 75 % din declarațiile de interese ale experților și cel puțin 75 % din declarațiile de interese ale membrilor comitetelor științifice, să pună la dispoziția autorității care acordă descărcarea de gestiune rezultatele verificării și să îi prezinte un plan de acțiune conținând un calendar pentru restul procesului de verificare a declarațiilor de interese până la sfârșitul lunii august 2012;

               29.

               reamintește că, ulterior angajării fostului director executiv al Agenției de către o firmă de consultanță printre ai cărei clienți se numără societăți farmaceutice, aproape imediat după ce acesta a părăsit Agenția, autoritatea care acordă descărcarea de gestiune a pus sub semnul întrebării independența efectivă a Agenției și modul în care Consiliul de administrație a aplicat articolul 16 din Statutul funcționarilor; se declară de asemenea îngrijorat de acuzațiile formulate împotriva fostului director executiv al Agenției că acesta și-ar fi înființat propria firmă de consultanță pe când era încă director executiv; invită Agenția să ofere autorității care acordă descărcarea de gestiune informații suplimentare cu privire la aceste aspecte până cel târziu la 30 iunie 2012;

               30.

               îndeamnă Curtea de Conturi să își finalizeze și să își prezinte auditul în curs privind conflictele de interese din cadrul Agenției;

               31.

               regretă faptul că numeroși experți nu au publicat declarațiile lor de interese și că între declarațiile de interese publicate de agenția națională relevantă și cele publicate de Agenție existe diferențe semnificative în anumite cazuri; regretă, de asemenea, faptul că cel puțin un membru al Consiliului de administrație al Agenției, totodată și membru supleant al Comitetului pentru medicamente de uz uman, nu și-a declarat responsabilitățile de conducere recent deținute în cadrul unei firme farmaceutice;

               32.

               salută inițiativa Agenției de a publica pe site-ul său declarațiile de interese ale personalului în funcții de conducere și ale experților implicați în evaluarea produselor medicinale; ia act cu interes de faptul că lista experților indică și nivelul lor de risc în raport cu conflictele de interes; consideră că măcar locurile de muncă anterioare – experiența profesională – ar trebui publicate deopotrivă cu declarația de interese, pentru a permite verificarea declarațiilor și identificarea eventualelor conflicte; invită, prin urmare, Agenția să furnizeze informații Parlamentului cu privire la stadiul aplicării acestor măsuri până la 30 iunie 2012;

               33.

               îndeamnă Agenția să efectueze o verificare a declarațiilor de interese care îi sunt prezentate și o verificare amănunțită aleatorie, îndeosebi prin implementarea unui sistem de verificare încrucișată a declarațiilor de interese în raport cu informațiile deținute de industria în cauză și de autoritățile naționale competente;

               34.

               își manifestă totuși îngrijorarea față de abordarea Agenției privitor la controlul declarațiilor de interese, bazat în principal pe încredere, nu pe verificări; își manifestă îndeosebi îngrijorarea față de faptul că declarațiile de interese ale experților publicate de agenția națională relevantă prezintă diferențe semnificative față de cele publicate de Agenție, în anumite cazuri; invită, prin urmare, Agenția să instituie un mecanism veritabil care să permită controlul adecvat al declarațiilor de interese primite de Agenție și să informeze autoritatea care acordă descărcarea de gestiune cu privire la acest aspect până la 30 iunie 2012;

               35.

               îndeamnă Agenția să aplice Consiliului de administrație politica în materie de conflicte de interes;

               36.

               constată că Agenția a fost auditată de Curtea de Conturi în cadrul unui raport special privind gestiunea conflictelor de interes în agențiile Uniunii; ia act de nota Curții de Conturi conform căreia respectivul raport special va fi publicat până la sfârșitul lui iunie 2012; consideră că, având în vedere criticile la adresa conflictelor de interes din cadrul Agenției, decizia de acordare a descărcării de gestiune ar trebui amânată până la publicarea raportului special, pentru a se ține astfel cont de constatările Curții de Conturi în această privință;

               37.

               consideră că gestiunea efectivă a conflictelor de interes este esențială pentru menținerea încrederii publice în activitatea Agenției;

               38.

               recunoaște disponibilitatea AEM de a publica declarațiile de interese ale experților care participă la evaluarea medicamentelor; dar regretă că mulți dintre aceștia nu au publicat încă declarațiile de interese;

               39.

               ia act de adoptarea de către Consiliul de administrație la 17 martie 2011 a unor restricții privind activitățile profesionale ulterioare ale fostului director executiv, în urma protestului public susținut de Parlament cu privire la decizia din ianuarie 2011 de autorizare deplină a noilor activități ale directorului; reamintește, în acest context, că o delegație a Comisiei pentru mediu, sănătate publică și siguranță alimentară a vizitat Agenția în iunie 2011 pentru a monitoriza acest caz și pentru a obține informații suplimentare cu privire la procedurile îmbunătățite; reamintește, de asemenea, că această comisie a avut un schimb de opinii cu directorul executiv numit în iulie 2011, în cadrul căruia aspectul a fost din nou dezbătut, pentru a se evita astfel de cazuri în viitor;

      Performanță

               40.

               consideră că evaluarea adecvării și eficacității sistemelor instituite în cadrul Agenției pentru a sprijini furnizarea de consultanță științifică privind medicamentele de uz uman este un instrument important de măsurare a performanței Agenției;

               41.

               ia act de creșterea numărului de produse și servicii (avize, rapoarte, consiliere științifică, inspecții) față de anul 2009; este mulțumit, de asemenea, de aplicarea Regulamentului (CE) nr. 141/2000 al Parlamentului European și al Consiliului din 16 decembrie 1999 privind medicamentele orfane (8) și încurajează agenția să își continue acțiunile de a oferi stimulente pentru cercetarea, dezvoltarea și introducerea pe piață a medicamentelor orfane desemnate;

      Auditul intern

               42.

               constată, pe baza informațiilor furnizate de Agenție, că 11 recomandări „foarte importante” ale IAS trebuie încă aplicate; constată că una dintre ele a fost raportată ca implementată de către Agenție și este acum examinată de IAS;

               43.

               este îngrijorat de faptul că șapte dintre aceste recomandări „foarte importante” au înregistrat întârzieri de chiar peste 12 luni; observă că aceste recomandări privesc:

                           —

                           respectarea articolului 110 din Statutul funcționarilor;

                           —

                           procedura de recrutare;

                           —

                           utilizarea bazelor de date;

                           —

                           definirea normelor privind înregistrarea produselor;

                           —

                           orientările privind gestionarea potențialelor conflicte de interese ale personalului;

                           —

                           procedurile privind implicarea experților;

                           —

                           separarea sarcinilor în cadrul circuitelor financiare;

                     îndeamnă, prin urmare, Agenția să abordeze prompt deficiențele respective identificate de IAS și să informeze autoritatea care acordă descărcarea de gestiune cu privire la măsurile adoptate;

               44.

               este îngrijorat, de asemenea, că Agenția a respins două recomandări „foarte importante” referitoare la:

                           —

                           onorariile plătite agențiilor naționale;

                           —

                           reducerea numărului de consultanți care lucrează în interiorul Agenției;

                     îndeamnă Agenția să explice imediat autorității care acordă descărcarea de gestiune de ce a respins cele două recomandări;

               45.

               constată că, în cazul în care Serviciul de Audit Intern, în raportul său de monitorizare din septembrie 2010, constată în continuare „evaluarea necorespunzătoare a independenței experților”, directorul executiv al Agenției ar trebui să publice o listă a tuturor medicamentelor autorizate în chestiune și să comunice modul în care Agenția intenționează să rectifice aceste proceduri;

               46.

               atrage atenția asupra recomandărilor sale formulate în rapoartele precedente referitoare la descărcarea de gestiune, prezentate în anexa la prezenta rezoluție;

               47.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (9) referitoare la performanțele, gestiunea financiară și controlul agențiilor.

      (1)  JO C 366, 15.12.2011, p. 27.

      (2)  JO L 248, 16.9.2002, p. 1.

      (3)  JO L 136, 30.4.2004, p. 1.

      (4)  JO L 357, 31.12.2002, p. 72.

      (5)  JO L 250, 27.9.2011, p. 173.

      (6)  JO L 313, 26.11.2011, p. 27.

      (7)  JO L 64, 12.3.2010, p. 445.

      (8)  JO L 18, 22.1.2000, p. 1.

      (9)  Texte adoptate, P7_TA-PROV(2012) 164 (a se vedea pagina 388din prezentul Jurnal Oficial).


title: Decizia Consiliului din 7 octombrie 1997 privind încheierea Convenției privind protecția mediului marin al Atlanticului de Nord-Est

text:
Anunţ juridic important

|

31998D0249

Jurnalul Oficial L 104 , 03/04/1998 p. 0001 - 0001 ediţie specială în limba cehă capitol 11 volum 28 p. 188  - 188 ediţie specială în limba estonă capitol 11 volum 28 p. 188  - 188 ediţie specială în limba maghiară capitol 11 volum 28 p. 188  - 188 ediţie specială în limba lituaniană capitol 11 volum 28 p. 188  - 188 LV.ES capitol 11 volum 28 p. 188  - 188 MT.ES capitol 11 volum 28 p. 188  - 188 PL.ES capitol 11 volum 28 p. 188  - 188 SK.ES capitol 11 volum 28 p. 188  - 188 ediţie specială în limba slovenă capitol 11 volum 28 p. 188  - 188

		19971007Decizia Consiliuluidin 7 octombrie 1997privind încheierea Convenției privind protecția mediului marin al Atlanticului de Nord-Est(98/249/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 130s alineatul (1), coroborat cu articolul 228 alineatul (2) și alineatul (3) primul paragraf,având în vedere propunerea Comisiei,având în vedere avizul Parlamentului European [1],întrucât Comisia a participat în numele Comunității la negocierile privind elaborarea Convenției privind protecția mediului marin al Atlanticului de nord-est;întrucât convenția a fost semnată în numele Comunității la 22 septembrie 1992;întrucât convenția vizează prevenirea și eliminarea poluării, precum și protejarea zonei maritime împotriva efectelor dăunătoare ale activităților umane;întrucât Comunitatea adoptă măsuri în domeniul reglementat de convenție și ar trebui, prin urmare, să-și asume angajamente pe plan internațional în acest domeniu; întrucât acțiunea Comunității constituie o completare necesară a celei a statelor membre direct implicate și întrucât participarea sa la convenție este în consecință conformă principiului subsidiarității;întrucât, în temeiul articolului 130r din tratat, politica în domeniul mediului a Comunității contribuie, între altele, la realizarea obiectivelor de conservare, protecție și îmbunătățire a calității mediului, de protecție a sănătății oamenilor și de utilizare prudentă și rațională a resurselor naturale; întrucât, în plus, Comunitatea și statele membre cooperează, în cadrul competențelor lor respective, cu țările terțe și organizațiile internaționale competente,DECIDE:Articolul 1Se aprobă în numele Comunității Convenția privind protecția mediului marin al Atlanticului de nord-est, semnată la Paris la 22 septembrie 1992.Textul convenției se atașează la prezenta decizie.Articolul 2Președintele Consiliului este autorizat să numească persoana împuternicită (persoanele împuternicite) să depună instrumentul de aprobare la Guvernul Republicii Franceze în conformitate cu dispozițiile articolului 26 din convenție.Articolul 3Comunitatea este reprezentată de către Comisie, în ceea ce privește chestiunile de competență comunitară, în cadrul comisiei instituite în temeiul articolului 10 din convenție.Adoptată la Luxemburg, 7 octombrie 1997.Pentru ConsiliuPreședinteleJ.-C. Juncker[1] JO C 89, 10.4.1995, p. 199.--------------------------------------------------